Οδηγία 2004/13/ΕΚ της Επιτροπής

της 29ης Ιανουαρίου 2004

για τροποποίηση της οδηγίας 2002/16/ΕΚ για τη χρήση ορισμένων εποξεικών παραγώγων σε υλικά και αντικείμενα που προορίζονται να έρθουν σε επαφή με τρόφιμα

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 89/109/ΕΟΚ του Συμβουλίου, της 21ης Δεκεμβρίου 1988, για την προσέγγιση των νομοθεσιών των κρατών μελών σχετικά με τα υλικά και αντικείμενα που προορίζονται να έρθουν σε επαφή με τρόφιμα(1), και ιδίως το άρθρο 3,

Ύστερα από τη γνωμοδότηση της Ευρωπαϊκής Αρχής για την Ασφάλεια των Τροφίμων,

Εκτιμώντας τα ακόλουθα:

(1) Η οδηγία 2002/16/ΕΚ της Επιτροπής, της 20ής Φεβρουαρίου 2002, για τη χρήση ορισμένων εποξεικών παραγώγων σε υλικά και αντικείμενα που προορίζονται να έρθουν σε επαφή με τρόφιμα(2) καθορίζει ορισμένους κανόνες που πρέπει να εφαρμόζονται στο πλαίσιο της χρήσης/παρουσίας δις(2,3-εποξυπροπυλ)αιθέρων του 2,2-δι(4-υδροξυφαινυλο)προπανίου ("BADGE"), δι(2,3-εποξυπροπυλ)αιθέρων του δι(-υδροξυφαινύλο)μεθανίου ("BFDGE"), γλυκιδυλαιθέρων novolac ("NOGE") και ορισμένων παραγώγων τους στα υλικά και αντικείμενα τα οποία προορίζονται να έλθουν σε επαφή με τρόφιμα.

(2) Η εν λόγω οδηγία προβλέπει ότι η χρήση ή/και παρουσία του BADGE στην κατασκευή αυτών των υλικών και αντικειμένων μπορεί να συνεχιστεί μόνον έως τις 31 Δεκεμβρίου 2004.

(3) Η επιστημονική επιτροπή τροφίμων (ΕΕΤ) ζήτησε τοξικολογικά στοιχεία για να καταστεί δυνατή η αξιολόγηση του BADGE εντός ορισμένων προθεσμιών. Η ΕΕΤ ζήτησε επίσης να παρασχεθούν νέα τοξικολογικά στοιχεία για να αξιολογηθεί η πιθανή καρκινογόνος δράση των χλωριωμένων παραγώγων που συμπεριλήφθηκαν στον ποσοτικό περιορισμό που πρέπει να εφαρμοστεί όσον αφορά τη μετανάστευση του BADGE που προβλέπεται στο παράρτημα I της οδηγίας 2002/16/ΕΚ.

(4) Στις 4 Δεκεμβρίου 2002, η ΕΕΤ σημείωσε τα αρνητικά αποτελέσματα όσον αφορά την πιθανή καρκινογόνο δράση των χλωριωμένων παραγώγων του BADGE και τη χαμηλή έκθεση των ευρωπαίων καταναλωτών στο BADGE ως συνέπεια της σημαντικής μείωσης του περιεχομένου του BADGE που βρέθηκε σε κονσερβοποιημένα τρόφιμα στις πρόσφατες έρευνες που πραγματοποιήθηκαν από τα κράτη μέλη και από το Κοινό Κέντρο Ερευνών της Ευρωπαϊκής Επιτροπής. Συνεπώς, θεωρείται παραδεκτό να επεκταθεί η προσωρινή έγκριση του BADGE για ένα έτος, ενώ εκκρεμεί η υποβολή των νέων τοξικολογικών στοιχείων και η αξιολόγησή τους από την Ευρωπαϊκή Αρχή για την Ασφάλεια των Τροφίμων.

(5) Η οδηγία 2002/16/EK προβλέπει ότι οι απαιτήσεις της εν λόγω οδηγίας όσον αφορά τα BADGE, BFDGE και NOGE δεν εφαρμόζονται σε υλικά και αντικείμενα που καλύπτονται από επικαλύψεις επιφανειών και κόλλες που έρχονται σε επαφή με τρόφιμα πριν από την 1η Μαρτίου 2003. Αυτά τα υλικά και αντικείμενα μπορούν να εξακολουθήσουν να διατίθενται στην αγορά υπό την προϋπόθεση ότι η ημερομηνία γεμίσματος αναγράφεται στα υλικά και αντικείμενα αυτά. Για την αναμφισβήτητη ερμηνεία του πώς η ημερομηνία γεμίσματος πρέπει να αναγράφεται στα υλικά και τα αντικείμενα, ενδείκνυται να προβλεφθεί ότι η ημερομηνία αυτή μπορεί να αντικατασταθεί από την ημερομηνία "ανάλωση κατά προτίμηση πριν από..." όπως προβλέπεται στην οδηγία 2000/13/ΕΚ του Ευρωπαϊκού Κοινοβουλίου και του Συμβουλίου(3), ή κάποια άλλη ένδειξη όπως π.χ. ο αριθμός παρτίδας που απαιτείται βάσει της οδηγίας 89/396/EOK του Συμβουλίου(4) για τα τρόφιμα που συσκευάζονται σε αυτά τα υλικά και αντικείμενα. Είναι ωστόσο αναγκαίο να δημιουργηθεί ένας σύνδεσμος μεταξύ της ένδειξης αυτής και της ημερομηνίας γεμίσματος έτσι ώστε η τελευταία να μπορεί να αναγνωρίζεται πάντα.

(6) Συνεπώς, η οδηγία 2002/16/ΕΚ πρέπει να τροποποιηθεί αναλόγως.

(7) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 2002/16/ΕΚ τροποποιείται ως εξής:

1. Στο άρθρο 2 δεύτερη παράγραφος, η ημερομηνία "31 Δεκεμβρίου 2004" αντικαθίσταται από την ημερομηνία "31 Δεκεμβρίου 2005".

2. Το άρθρο 5 αντικαθίσταται από το εξής:

"Άρθρο 5

1. Τα άρθρα 2, 3 και 4 δεν εφαρμόζονται στα υλικά και αντικείμενα που αναφέρονται στα στοιχεία β) και γ) του δεύτερου εδαφίου του άρθρου 1 παράγραφος 1 που έρχονται σε επαφή με τα τρόφιμα πριν από την 1η Μαρτίου 2003.

Αυτά τα υλικά και αντικείμενα μπορούν να διατεθούν στην αγορά υπό την προϋπόθεση ότι η ημερομηνία γεμίσματος αναγράφεται στα υλικά και αντικείμενα. Ωστόσο, η ημερομηνία γεμίσματος μπορεί να αντικατασταθεί από κάποια άλλη ένδειξη, υπό την προϋπόθεση ότι αυτή η ένδειξη επιτρέπει τον προσδιορισμό της ημερομηνίας γεμίσματος. Κατόπιν σχετικού αιτήματος η ημερομηνία γεμίσματος καθίσταται διαθέσιμη στις αρμόδιες αρχές και σε κάθε πρόσωπο που εφαρμόζει τις απαιτήσεις της παρούσας οδηγίας.

2. Η παράγραφος 1 εφαρμόζεται με την επιφύλαξη των απαιτήσεων της οδηγίας 2000/13/ΕΚ."

Άρθρο 2

1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία πριν από τις 29 Ιανουαρίου 2005. Κοινοποιούν αμέσως στην Επιτροπή το κείμενο αυτών των διατάξεων και υποβάλλουν πίνακα αντιστοιχίας μεταξύ των διατάξεων αυτών και της παρούσας οδηγίας.

Όταν τα κράτη μέλη θεσπίζουν τις εν λόγω διατάξεις, αυτές πρέπει να περιέχουν παραπομπή στην παρούσα οδηγία ή να συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

2. Τα κράτη μέλη κοινοποιούν στην Επιτροπή το κείμενο των διατάξεων εθνικού δικαίου που θεσπίζουν στον τομέα που καλύπτει η παρούσα οδηγία.

Άρθρο 3

Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 29 Ιανουαρίου 2004.

Για την Επιτροπή

David Byrne

Μέλος της Επιτροπής

(1) ΕΕ L 40 της 11.2.1989, σ. 38.

(2) ΕΕ L 51 της 22.2.2002, σ. 27.

(3) ΕΕ L 109 της 6.5.2000, σ. 29.

(4) ΕΕ L 186 της 30.6.1989, σ. 21.